Hard discounterul Svetofor din Rusia a inaugurat vineri, 26 octombrie, la Snagov, primul său magazin de pe plan local sub brandul Mere şi se pregăteşte de noi deschideri, a declarat pentru ECONOMICA.NET Daniel Vasile, director achiziţii produse alimentare din cadrul retailerului. Până la finele anului, planul companiei ruse este de a ajunge la cinci unităţi la nivel naţional şi de a-şi convinge potenţialii clienţi, persoane cu venituri mici şi medii, că brandul are cele mai mici preţuri din piaţă - în medie cu 20% sub concurenţa directă. "Părintele nostru este Zvetofor din Rusia, noi fiind practic o clonă a magazinelor lor de acolo. Preţul va fi principalul nostru avantaj pe piaţă, dezideratul nostru este de a fi cu 20% sub preţul pieţei. Dacă nu reuşim acest lucru, preferăm să nu avem respectivul SKU pe rafturile noastre. Tot ce avem în magazin încercăm să aducem cu discountul promis. Este dificil, dar facem ce putem pentru a fi cel mai ieftin lanţ de magazine din ţară", explică managerul.

Branduri celebre cu preţuri de 40% mai mici

Conceptul Mere presupune magazine cu suprafeţe între 800 şi 1.200 de meti pătraţi, în spaţii închiriate, situate la periferia oraşelor medii şi mici unde populaţía are un potenţíal financiar scăzut. Magazinele vor comercializa în jur de 800 de sku-uri (produse), din care aproximativ 30% non alimentare, produse fabricate în România şi de import. De asemenea, lanţul rusesc va comercializa în mare parte produse necunoscute până acum publicului român, sau mai puţin cunoscute. Retailerul nu va pune pe rafturi mărci private ca restul hard-discounterilor. "Avem mărci necunoscute sau mai puţin cunoscute publicului din România, ori sub-branduri ale producătorilor mari (produse mai puţin listate ale producătorilor mari n. red.). Vom avea şi branduri, dar acestea intră la noi în magazine în condiţii speciale, cu minus 40% reducere faţă de preţul normal. Mai sunt capete de stoc. Produsele pe care le avem sunt în mare parte fabricate în România, dar avem şi câteva SKU-uri din Ucraina, Republica Moldova, Ungaria, Germania, de unde avem detergenţi, spre exemplu, sau Turcia, de unde provin unele dulciuri. Distribuitorii pe care i-am ales până acum sunt români, chiar dacă aduc şi produse importate, cu acoperire naţională pentru că următorul magazin va fi la Braşov, destul de departe de Snagov", mai spune Vasile, potrivit căruia sunt mulţi distribuitori care nu au fost ofertaţi încă de concurenţă.

Potrivit acestuia, la deschidere, unitatea din Snagov va avea pe rafturi în jur de 700-750 de SKU-uri, majoritatea produse alimentare. "La deschidere nu vom avea nimic ultra fresh, cele mai perisabile produse fiind mezelurile. Vom avea şi această categorie după o lună-două când vom şti care este afluxul de clienţi şi ce stocuri sunt necesare", ne-a declarat managerul.

Vor 50 de magazine

Aflat în uşoară întârziere cu primul magazin deschis, pentru care ar fi trebuit să se taie panglica în luna septembrie, Svetofor plănuieşte ca până la finele acestui an să aibă o reţea de cinci magazine deja operaţíonale. Următoarele deschideri ar trebui să fie la Braşov, Piatra Neamţ, Suceava şi Tecuci. "Planul era ca până la sfârşitul acestui an să avem 15 magazine, dar a mers foarte greu. Au fost probleme cu avizarea, cu echipamentele etc. În 4-5 ani sperăm să ajungem la o reţea de 50 de magazine", mai spune managerul, potrivit căruia brandul urmează să intre şi pe piaţa bucureşteană. "Echipa de dezvoltare se uită şi la Bucureşti, dar acesta nu este o prioritate pentru noi. La un număr de 10-15 magazine, probabil va fi şi unul în capitală", susţine Vasile, care estimează trecerea pe profit după primul an de funcţionare a lanţului în România.

Svetofor, cu peste 800 de magazine de tip discount în Rusia, este prezent şi pe pieţele din Kazahstan, Belarus și China. Pe plan local are ca principali competitori nemţii de la Lidl şi de la Penny Market.

loading...